SOLENERGIBYGNINGERPRIVATE 

Energiøkonomisering er etter hvert blitt et kjent begrep, mens utnyttelse av solenergi fremdeles er et tema for spesielt interesserte. Vi er likevel fullt på høyde med land lenger sør når det gjelder å redusere energiforbruket til oppvarming. Følgende tall er nordiske, men de er også representative for de fleste andre europeiske land. De høyeste tallene gjelder for dagens ordinære bygninger, mens de laveste tallene gjelder for fremtidens lavenergibygninger:



Romoppvarming:

2 000 - 10 000 kWh/år



Vannoppvarming:

3 000  -  5 000 kWh/år



Lys og utstyr:


2 000  -  5 500 kWh/år

Tallene viser at romoppvarmingsbehovet blir en mindre del av totalforbruket. Det betyr at vannoppvarmingsbehovet blir like viktig som romoppvarmingsbehovet, og at behovet for elektrisitet til lys og utstyr også blir viktig. Hvis vi skal redusere det totale energiforbruket må vi derfor nå gjøre noe med disse delene. 

Den reduksjonen i romoppvarmingsbehov vi hittil har sett er i stor grad et resultat av strengere byggeforskrifter og diverse energiøkonomiseringstiltak. En ytterligere reduksjon i romoppvarmingsbehovet, og en reduksjon i behovet til vannoppvarming og til lys og utstyr, gjør det nødvendig å ta i bruk passive og muligens også aktive solenergisystemer. Passive solvarmessystemer defineres gjerne som bygningsintegrerte systemer som drives med liten eller ingen tilførsel av kjøpt energi. Aktive solvarmesystemer derimot, er gjerne selvstendige komponenter som krever kjøpt energi til drift av vifter eller pumper. Solceller, dvs systemer som produserer elektrisitet direkte, anses å være i en egen kategori.

Forbedret teknologi gir nå mer effektive passive solvarmesystemer
Energiøkonomiseringstiltak er vi rimelig kjente med. De består i hovedsak av bedre vinduer og mer isolasjon, varmegjenvinnere og varmepumper. Slike tiltak har relativt små konsekvenser for utformingen av bygningene. Passive solvarmesystemer derimot, har ofte store konsekvenser, og aktive solenergisystemer vil sannsynligvis få det. 

Passive solvarmesystemer er i sin enkleste form riktig bruk av sørvendte vinduer. Utviklingen av ny glass- og vindusteknologi har gått meget raskt den siste tiden og har resultert i at vi nå har vinduer med U-verdier på under 1.0. Disse vinduene har en positiv energibalanse over året og tillater derfor mer bruk av glass. Slike systemer gjør at det er nyttigere at en bygning har store sørfasader enn at den har en kompakt form. Det utvikles derfor bygningstyper med spesielt utformete sørfasader, som for eksempel Klosterengaprosjektet i Gamlebyen i Oslo. Klosterengaprosjektet, som sto ferdig i 2001, har faktisk en dobbel glassfasade mot sør. Denne fasaden er utformet slik at den tillater bedre utluftingsmuligheter på varme sommerdager, og den gir også bedre lysforhold inne enn mer tradisjonelle fasader.

En annen måte å utnytte sørfasader på er å bruke de til såkalte solvegger. Dette er vegger med høy varmekapasitet, gjerne i form av tegl eller betong, og med glass på utsiden. De fungerer dermed som enkle solfangere. Et rehabiliteringsprosjekt i Freiburg, det såkalte Sonnenäckerweg-prosjektet,  benytter et transparent isolasjonsmateriale, dvs. et materiale med lav U-verdi og med høy transmisjonsfaktor, mellom selve veggen og dekkglasset. I dette prosjektet reduserte de oppvarmingsbehovet med 85% ved blant annet å dekke øst, sør, og vestfasadene med transparent isolasjon. Hittil har solvegger hatt lite for seg i norsk klima, da varmetapet har vært for stort. Med slik bruk av transparent isolasjon er situasjonen imidlertid blitt en annen, og beregninger viser at det nå kan være mulig å spare opptil 20% av oppvarmingsbehovet selv i Tromsø. 

Sonnenäckerweg.

Transparent isolasjon er også interessant i forbindelse med såkalte dagslysvegger. Dette er  vegger som har høy isolasjonsverdi men som slipper lys igjennom. De tenkes i hovedsak brukt i større bygg hvor bruk av dagslys blir et viktig energisparetiltak. Veggene, som fremdeles er på utviklingsstadiet, gir lyskvaliteter som kan sammenliknes med japanske papirvegger. De vil derfor kunne resultere i rom med andre kvaliteter enn de vi hittil er vant med her i Norge.

Store glassgårder, og mindre solrom, er også typiske passive solvarmesystemer. Deres verdi som sådanne i norsk klima er imidlertid hittil blitt overvurdert. Rommene har først og fremst verdi som bruksareal, og kan, i tillegg, bidra i et visst mon til romoppvarmingen. De fleste beregninger og målinger viser at reduksjonen i energiforbruket er i størrelsesorden 10-20%. Dette er i hovedsak et resultat av at rommet fungerer som en buffersone. Hvis rommet brukes til forvarming av ventilasjonsluft, kan gevinsten øke til rundt 30%. Dette er likevel ikke tilstrekkelig til at investeringen er lønnsom ut i fra energisparingen alene. Og, det krever at temperaturen i rommet får lov til å svinge over året. Hvis glassrommet forventes å holde innetemperatur hele året, vil energiforbruket derimot øke i stedet for å minke. Utviklingen av nye glasstyper, og utviklingen av transparent isolasjon vil imidlertid endre dette bildet. Ved å ta i bruk slike materialer i glassrommene kan det etter hvert bli mulig å opprettholde romtemperatur der hele året uten at energiforbruket øker. Glassgårder som energisluk er derfor kanskje et midlertidig fenomen.

Ofte er det problemer med overoppheting i slike rom som får størst oppmerksomhet. Det har vist seg at dette ikke er et problem i Norge så lenge rommene har skikkelige utluftingsmuligheter og riktig solavskjerming. Problemet kan imidlertid være reelt lenger sør. Utviklingen av såkalte smarte glass ses derfor der på med stor interesse. Smarte glass er glass med belegg som endrer tilstand, fra å være tranparent til å bli opakt, ved påvirkning av enten lys, temperatur eller elektrisk spenning. Vinduer med slike glass har altså innebygget solavskjerming. I Canada finnes det for eksempel et forsøkshus som har vinduer med et belegg som reagerer på temperatur slik at glasset blir opakt ved 24oC. Dette hindrer overoppheting på en svært effektiv måte.

Aktive systemer må integreres i arkitekturen
Passive systemer som vinduer, solvegger, og solrom brukes i hovedsak til å redusere romoppvarmingsbehovet, mens aktive systemer som oftest må tas i bruk hvis vannoppvarmingsbehovet også skal reduseres. Solvarmesystemer for vannoppvarming er faktisk svært så vanlig i mange land, spesielt i Middelhavsområdet, men også etter hvert i vårt naboland Danmark. Enkle vannsolfangere  har vært i produksjon siden begynnelsen av århundret. Arkitektene har hatt liten innflytelse på deres utforming og plassering, og resultatet har vært at solfangerne ofte er blitt øyesår. Tendensen går nå heldigvis mot større grad av integrasjon i selve bygningens tak eller fasader. Integrasjon betyr i den forbindelse ikke nødvendigvis at systemet gjøres så usynlig som mulig, men at det blir planlagt sammen med resten av bygget og behandles som en vanlig bygningskomponent. 

I Norge, hvor det er forholdsvis vanskelig å oppnå lønnsomhet for aktive solvarmesystemer, vil solfangere som kan erstatte taktekkingen ha en noe bedre lønnsomhet. Hele den sørvendte takflaten på Klosterenga er for eksempel dekket med vannsolfangere som bidrar til rom- og vannoppvarmingen. April-huset utenfor Tønsberg, som er en mindre enebolig, benytter et liknende system. Dette huset er for øvrig et godt eksempel på en lavenergibolig. Det er energiøkonomisk i at det er godt isolert og tettet og har god ventilasjon med varmegjenvinning, det utnytter passiv solvarme ved at de fleste vinduene vender mot sør og ved at det har et lite solrom, og det utnytter aktiv solvarme ved at det har en vannsolfanger som dekker deler av rom- og vannoppvarmingsbehovet.  I tillegg har huset lavenergiutstyr og er bygget av materialer som er gunstige for inneklimaet.

Slike aktive solvarmeanlegg kan altså dekke deler av både rom- og vannoppvarmingsbehovet. Og, i og med at fyringssesongen blir lengre jo lenger nord vi kommer, kan vi faktisk utnytte mer solenergi til oppvarming i nord enn i sør. Likevel er det lite fornuft i å bygge bygninger totalt uten energiforbruk i Norge. Da det er svært lite, og enkelte steder ingen solstråling midtvinters, ville slike bygninger kreve at energien ble lagret fra sommer til vinter, og slike sesonglagre er foreløpig uforholdsmessig kostbare. Før det skjer et gjennombrudd på lagringssiden, er det derfor mer fornuftig å bygge mer beskjedne solenergibygninger.

Aprilhuset.

Ny bruk av solceller
Gjennombruddet ser imidlertid foreløpig ut til å skje på solcelle-siden. I motsetning til solvarmesystemene, som produserer varme,  produserer solcellene elektrisitet. Disse har hittil vært brukt til å drive forskjellig utstyr, som vannpumper, signalanlegg, kjøleskap, osv.. I Norge er de i hovedsak brukt til å skaffe elektrisitet til hytter langt fra nettet, og til fyrtårn, bøyer, og telekommunikasjonsanlegg på fjerne fjelltopper. Utviklingen går imidlertid mot at solceller også tas i bruk i forbindelse med ordinære bygninger.

En fornuftig måte å bruke solceller på er å bruke de til å drive annet solenergiutstyr. Solavsskjermingsutstyr, og vifter og pumper i solfangersystemer, trenger kun å gå når det er sol. Det er derfor svært så logisk å produsere elektrisiteten til å drive dette utstyret i solceller. På den måten kan også kostbare omformere og batterier sløyfes. Det finnes etter hvert mange eksempler på slike kombinasjonsløsninger.

Men, det finnes etter hvert også mange eksempler på større, bygningsintegrerte solcelleanlegg. I Tyskland og Sveits satser de på dette, og der er det etablert støtteordninger for byggherrer som vil installere solcelleanlegg på takene sine. Disse anleggene produserer et overskudd av energi om sommeren, mens de produserer for lite om vinteren. Overskuddet har de anledning til å selge til sitt lokale energiverk, som dermed fungerer som en form for sesonglager. 
Det jobbes nå ganske aktivt med å integrere solceller i ordinære bygningskomponenter, som  i fasadeelementer, i vinduer, og til og med i takstein. Det finnes produkter på markedet som både visuelt og prismessig konkurrerer med andre typer fasadeelementer. Enkelte av disse løsningene er ganske elegante og bør bli spennende å arbeide med for fremtidens arkitekter. Et eksempel på et slikt anlegg er utviklet og demonstrert ved NTNU i Trondheim. Denne solcelleveggen, kalt BP Solar Skin, sto ferdig i 2001 og består av en 500m2 sørvendt glassfasade plassert utenpå et eksisterende bygg. I det ytre glasset er det lagt inn 192 m2 solceller, som både produserer elektrisitet og noe varme og som samtidig fungerer som solavskjerming. BP/NTNU’s solcellevegg er foreløpig Norges største solcelleanlegg.

Solcelleveggen på NTNU.

Solenergibygningenes totale energiforbruk
Mange av disse systemene, og da spesielt solcellesystemene, er relativt energikrevende i fremstilling. Det argumenteres derfor ofte med at vinningen går opp i spinningen. Det som spares i energi til drift, blir brukt i produksjonsfasen i stedet. Til en viss grad er dette riktig. For lavenergibygninger er energiforbruket til produksjon en relativt større andel av det totale energiforbruket over bygningens levetid enn hva som er tilfelle for ordinære bygninger. I gårdagens bygninger utgjorde energiforbruket til produksjon under 5% av totalforbruket. I dagens lavenergibygninger utgjør det kanskje 20%. Og i selvforsynte hus, som jo ikke har noe energiforbruk til drift i det hele tatt, er energiforbruket til produksjon ved første øyekast skremmende stort. Likevel, et regnestykke som tar med både energi til produksjon og energi til drift i løpet av en sannsynlig levetid for bygget, viser at solenergibygninger kommer bedre ut enn standardbygninger, og at nullenergibygninger tross alt kommer best ut totalt. 

Strategi for fremtiden
Vi vil derfor etter hvert se flere og flere slike bygninger, og disse vil, og bør, spille en viktig rolle i vår innsats for en bærekraftig utvikling. Fremtidens bygninger vil altså benytte mange av de tiltakene beskrevet her. 

Det er imidlertid viktig å ta tiltakene i bruk i riktig rekkefølge. Behovet må reduseres så mye som mulig først, ved energiøkonomisering. Deretter bør det satses på passive solenergisystemer, dvs på systemer som utnytter bygningen selv i størst mulig grad. Aktive solenergisystemer bør tas i bruk sist, for å dekke så mye som mulig av restbehovet. Og, som oftest vil det være nødvendig å ty til alle tre tiltakene for å komme langt nok ned i totalt energiforbruk. Vi får dermed bygninger som alle kan kalles solenergibygninger. 

De solenergibygningene vi hittil har sett er imidlertid altfor komplekse. Det er nå behov for å forenkle og foredle de konseptene det hittil er arbeidet med. Utfordringene ligger i å kombinere teknologiene på enkle og logiske måter, og dette vil være en jobb for arkitekter og ingeniører i fellesskap. Først da vil vi få solenergibygninger som både er lønnsomme, enkle, og elegante.

